LidanRubinov/Halacha-QA huggingface dataset:
שאלה: שואל עט שלא מדעת: האם מותר להשתמש בחפץ של חבר שאני בטוח שירשה לי? השאלה מתייחסת לשימוש בעט (שבו אני מפסיד את הדיו).
תשובה: אם אדם מאבד חפץ בלא לדעת (נאמר - נפל לו מטבע מהכיס), אזי כל זמן שהוא לא יודע שהוא איבד, אסור להשתמש בחפץ, אף על פי שכאשר הוא ידע מזה הוא יתייאש בוודאי. אמנם - יש כאלו שרוצים לדמות את הדין הזה לכאן ולומר שיש איסור להשתמש בחפצים של חבר גם כאשר ברור שהוא יסכים לכך, אולם למעשה הש"ך כותב שאדם שנכנס לביתו של חבירו וידידו הטוב, אזי - היות והדבר ברור שאם היה מבקש רשות היה מקבל אותה, מותר לו להשתמש בחפצים שבבית ואפילו לאכול ולשתות שם. כן הדין לגבי אמא שנכנסת לדירתה של ביתה וכד'.
שאלה: נתינת אוכל ושתיה לחיילים: מה הדין לגבי נתינת אוכל ושתיה לחיילים במחסום? האם עוברים בזה על "לפני עוור לא תיתן מכשול" כאשר מדובר בחיילים שעדיין אינם מברכים לפני ואחרי האוכל? כיצד עלינו לנהוג?
תשובה: מכיון שיש מצוה לתת להם אוכל ולא מגישים להם דבר אסור אלא שהם עלולים לא לברך הפוסקים התירו את הדבר. אך מישהו יוכל לברך בקול רם ולהוציא אותם. האם מותר לתת אוכל לערבים במחסום?
שאלה: הנפטר "מטייל" בגן עדן?: האם כתוצאה מהתנהגות שלילית של הבנים של הנפטר הנשמה יכולה לרדת במדרגות העולם הבא או לעבור מגן עדן לגיהנום?
תשובה: התנהגות השלילית של הבנים בעולם הזה לא משפיעה לרעה על הנפטר.
שאלה: מה הכהנים עושים עם האצבעות?: האם יש סיבה לכך שהכהנים פורשים את אצבעותיהם באופן שבו הזרת והקמיצה מופרדות מהאמה ומהאצבע?
תשובה: כן, צריך שיהיו בסך בכל חמשה חרכים, על פי הפסוק 'מציץ מן החרכים' וזה על פי החכמה הפנימית.
שאלה: ברכת הגומל בפני 10 נשים: האם אפשר לברך הגומל בפני עשר נשים?
תשובה: עיקרה של ברכת הגומל הוא להודות לה' בקהל עם. ומשמע שחכמים השוו את עניינה של ברכת 'הגומל' לתקנת המניין, שצריך לברכה בפני מניין של גברים. אלא שנחלקו הפוסקים בשאלה האם אפשר לברך 'הגומל' בפני פחות מעשרה. ולפי הדעה שאפשר לברך אותה לפני פחות מעשרה, אפשר גם לברך אותה בפני נשים (וכך דעת כנסת הגדולה, וכך משמע לדעת רע"א, כמבוא בבאו"ה ריט, ג). אולם כיוון שיש בדבר ספק, הכלל הוא שספק ברכות להקל, ולכן אין לברך 'הגומל' כאשר אין שם מניין של עשרה גברים (מחה"ש, ערוה"ש ריט, ו, בא"ח עקב ה, כה"ח ריט, ג).
שאלה: שהחיינו על עבודה חדשה: האם עלי לברך שהחיינו על קבלת עבודה חדשה? מתי עלי לברך? עד מתי זה אפשרי לברך?
תשובה: עליו להודות לה' אולם כיוון שלא תיקנו על כך ברכת שהחיינו, במשכורת הראשונה שתקבל תקנה בגד חדש ותברך עליו שהחיינו.
שאלה: בצלים קלופים שעבר עליהם הלילה: במוצב שבו אנחנו משרתים במילואים קילף הטבח כשלושים בצלים והניחם בכלי סגור למשך כמה ימים. האם מותר לאוכלם, או שצריך לזורקם מפני חשש סכנה שבאכילתם?
תשובה: סיבת השאלה, מפני שמובא במסכת נדה (יז, א): "אמר רבי שמעון בר יוחאי: חמישה דברים הן שהעושה אותן מתחייב בנפשו ודמו בראשו, האוכל שום קלוף ובצל קלוף וביצה קלופה. שעבר עליהם הלילה". ושם מבואר שאפילו אם צררם סגורים בתוך בגד או כלי - אסור לאוכלם, מפני רוח רעה ששורה עליהם. ואם השאיר מקצת מקליפתם או השערות שבראשם, אין חשש סכנה. להלכה, יש אומרים שאין לחוש לרוח הרעה הזו, כי כבר בזמן הראשונים היא בטלה מהעולם (הגהות מרדכי, מהרש"ל). לעומתם, רבים חששו לסכנה והחמירו שלא לאוכלם אף בדיעבד (הגר"ז, ערוה"ש, בן איש חי, אג"מ יו"ד ג, כ). ואף שיש כמה מגדולי האחרונים שהורו שאם בדיעבד עבר לילה על בצלים קלופים, אפשר לאוכלם, שיש לסמוך על דעת המקילים (ע' יבי"א יו"ד ב, ז), מכל מקום לכתחילה מוטב לצאת מהספק, ולכן תקפידו לבשל את הבצלים, שאחרי הבישול ישתנו וכבר לא תהיה בהם סכנה (כה"ח יו"ד קטז, צג).
שאלה: בחור צעיר שרוצה לפתוח עסק: אני בחור בן 18, וב"ה ה חנן אותי בחוש עסקי. אני שוקל לפתוח עסק בעז"ה בקרוב. יהיה צורך להשקיע בהתחלה הרבה זמן בעסק כדי לבנות תשתית חזקה ולאחר מכן מידת ההשקעה פחותה בהרבה. כמובן שלימוד התורה ימשיך אבל כמה שעות ביום יוקדשו לעסק. הרווחים הצפויים מהעסק במקרה שהוא יצליח גדולים מאוד. נראה שבעתיד תחום עסק זה יהיה מוצף ויהיה קשה אליו, ואילו נכנסים בשלב הזה יכולים לקבוע מקום חזק מבחינת תחרותיות. האם דבר זה יכול לפגוע בבניית האישיות והמידות בשלב הזה?
תשובה: עיסוק זה בוודאי יכול לפגוע בהתפתחות הרוחנית שלך. ועדיף בגיל זה להקדיש את כל הכוחות לתורה ולתיקון המדות והמעשים. אך מכיוון שאיני מכיר את אופיך הייתי מציע שתתיעץ עם רב שמכיר אותך היטב.
שאלה: לא לסכן ילדים קטנים: ראיתי שהרב פוסק במקרה של השארת מנורת המקרר בשבת ובמקום צורך גודל להוציא התקע על ידי קטן. אני חושש שפתרון זה עשויים לבוא בו לידי סכנת נפשות שיבקשו מקטן שאינו בקי בכך לעשותו. אני עצמי איני מאפשר לילדי להכניס ולהוציא תקע כלשהו מפני הסכנה. נראה לי שהדבר מספיק חשוב כדי להימנע מפסיקה זאת, או לסייגה שרק בקטן שיודע להיזהר. מה דעת הרב?
תשובה: אתה צודק, צריך קטן שיודע להיזהר. ויותר טוב על ידי גדול בשינוי, או על ידי שני גדולים ביחד.
שאלה: עבירה ללא כוונה - גוף ללא נשמה: האם אדם שהלך עם ציצית פסולה (או שעטנז), גילה זאת והוריד אותה, עבר עבירה בשוגג כל זמן שלא ידע שהבגד עליו או שכיוון שלא התכוון לעבור עבירה אין כאן עבירה כלל?
תשובה: אם הציצית נפסלה במצב שבו הוא לא היה יכול לדעת שהיא נפסלה אזי זה אונס. אבל, אם הוא התרשל ולא בדק אותה כאשר הוא לבש אותה אז אין בזה אונס (אלא עבירה בשוגג).
שאלה: עוגה בארוחה בלא פת: בהמשך לתשובת הרב לגבי הזמן שבו ראוי לאכול את העוגה בארוחה רציתי לשאול האם ההלכה תשתנה לגבי ארוחה שאין בה פת? מהו סדר הקדימה בברכות במקרה כזה?
תשובה: בסעודה בלא פת כל דבר עומד בפני עצמו וסדר הברכות הוא ברכה על מזונות בראשונה בכל מקרה (ר"ת: מג"ע א"ש- מזונות, גפן-יין, עץ, אדמה, שהכל). הרב רואי מרגלית.
שאלה: סכין בשרי וחלבי: אם אני אוכל בסכין פלסטיק מאכלי חלב קרים - מותר לאכול איתו גם מאכלי בשר קרים?
תשובה: לכתחילה מוזכר שלא להעביר סט בשרי או חלבי מאחד לשני, אבל מעיקר הדין מותר כי אם זה קר ונקי לא בולע ולא מפליט. להנהיג כך לכתחילה לא. אבל אם אדם נקלע לאיזה מקום ואין לו סכו"ם ואכל בפלסטיק גבינה קרה ורוצה לאכול אחר כך שניצל קר, מצד הדין אם אין לא אפשרות אחרת יאכל. (אחר נקוי). אבל בקביעות לעשות כך בביתו לא ראוי לנהוג כך.
שאלה: בת כמדריכת בנים: בסניף בו אני פעילה חסרים מדריכים. יש לנו שבט של בנים בכתה ו שאין להם מדריך. הקשר היחידי שלהם עם הדת הוא דרך הסניף. האם מותר לבת להדריך אותם?
תשובה: במקום שאין איש גם אישה כשרה להציל בנים הנמצאים בסיכון.
שאלה: שירה בסעודת שבת עם בנים: בביתי יש רוב בנות ואחי היחיד לא תמיד נמצא. האם מותר לנו לשיר בסעודת שבת כשמתארחים אצלינו (מעט) בנים?
תשובה: זה קצת בעיה, אמנם היות וזו לא שירת סולו של בת יש מקלים, לכן אני אומר שאם הבנות יכולות להנמיך את הטון שלהן שתעשינה כך. כי לכתחילה אני חושב שזה לא ראוי שבנות תשרנה בקול אם יש בנים אחרים. אבל אם בכל זאת שרות היות וזה לא סולו יש מקלים בזה, אבל לכתחילה ראוי להמנע מזה.
שאלה: בר מצווה בספירת העומר: אנחנו רוצים לארגן לילד עם שיתוק מוחין בר מצווה. התאריך העברי יוצא בימי ספירת העומר. האם מותר לנו כמתנדבים דתיים להשתתף באירוע אשר כמובן תושמע בו מוזיקה? המצב הכלכלי של המשפחה לא טוב ובימי הספירה יש סיכוי לקבל את האולם בתרומה.
תשובה: לכאורה כך נראה, היות ולא עושים זאת להנאת המוזיקה, אלא כריפוי בעיסוק למען הילד החולה, וקשה להם לעשות בזמן אחר כי העלות יותר גבוהה, אני חושב שזה יהיה מותר.
שאלה: בשר נא צלוי - כשר?!: כיצד יתכן כי במסעדות (כשרות), בשר צלוי עדיין מכיל לפעמים מעט דם? בפרט אם הוא "נע" כהגדרתו?
תשובה: גם אם הבשר עדיין נא, עיקר הדם כבר יצא. מה שנשאר נקרא בלשון ההלכה "מוהל" ולמרות שהוא אדום הוא מותר באכילה כיוון שאינו דם. לאחר שהבשר נצלה והגיע לחצי בישולו אין בו יותר דם אסור והוא מותר באכילה. דבר זה נכון בין אם הבשר הוכשר ובין אם לא.
שאלה: ארץ ישראל בסכנה (וגם המשפחה): מדוע בעל צריך לשלם לאשתו כתובה אם היא לא רוצה לעלות לארץ ישראל כאשר קיימת סכנת דרכים, הרי מצוות ישוב ארץ ישראל דוחה פיקוח נפש?
תשובה: תלוי מה רמת הסיכון. אם הסיכון הוא כזה שסוחרים היו מעיזים לנסוע בדרך הזאת (כדוגמת שיט בספינות בדורות הקודמים) אזי כמו שהסוחרים עושים זאת (והדבר מותר להם מבחינה הלכתית) כך גם העליה מותרת ובן הזוג שמסרב לעלות צריך לשאת בהפסד הכתובה, אבל אם הסיכון הוא כזה שאנשים לא מעיזים לעבור שם אפילו לצורך פרנסה אין בזה חיוב ופיקוח נפש דוחה את המצווה והפסד הכתובה יפול על זה שרוצה לנסוע. אמנם, כל זה ביחס לפיקוח נפש של הפרט, אבל אם נוכרים דורשים מישראל להפקיר שטח מהארץ ורוצים לצאת על זה למלחמה, ישראל חייבים לספוג את האיום ולא להפקיר את הארץ בידי נוכרים. פיקוח נפש לא דוחה את מצוות יישוב הארץ, אולם זה ביחס לציבור, כאמור. אדם פרטי לא חייב לסכן את נפשו וחייו כמו שאמרנו.
שאלה: הלכות "תפילת נשים": אישה התפללה חלק מתפילת שחרית, סיימה תפילת העמידה וראתה שנשאר לה זמן. האם כדאי שתשלים חלקים אחרים של התפילה? איזה חלקים ניתן לומר כבר אחרי תפילת העמידה?
תשובה: חובה לומר ברכות השחר, ברכות התורה, ותפילת עמידה. ואם התפללה עמידה לפני שאמרה ברכות השחר, תאמר את ברכות השחר והתורה אחר עמידה. אם אחר התפילה נותר לה עוד זמן, תאמר ברכות קריאת שמע עם קריאת שמע. פסוקי דזמרה אין צורך לומר, מפני שעיקר מגמתם של פסוקי דזמרה היא להיות הכנה לתפילת עמידה, ולכן אחר תפילת עמידה אין כל כך עניין לאומרם. ואם תרצה בכל זאת, תאמרם בלא ברכת "ברוך שאמר" ו"ישתבח", שהן הברכות של פסוקי דזמרה. ואף גברים אינם רשאים לומר ברכות אלו אחר שהתפללו עמידה של שחרית.
שאלה: נתבע שלא רוצה בית דין תורני: האם מותר לתבוע מישהו בבית משפט חילוני?
תשובה: אם אדם תובע את חבירו לדין תורה והלה לא מוכן להתדיין איתו, מותר לתובע לתבוע אותו לחילופין בבית משפט חלוני.
שאלה: בישול חול ע"י מחלל שבת : לכבודו, ברצונני לשאול אם אני יכולה לאכול ממזון שבישלה אימי (שבניגוד אליי איננה שומרת שבת), אך כן מקפידה על שימוש בכלים כשרים ובמזון שנקנה במקומות כשרים. אודה לך על תשובתך בהקדם. ענבל
תשובה: מותר לאכול מאוכל שבישל אדם שאינו שומר תורה ומצות בתנאי שיודעים וסומכים עליו שהאוכל כשר והכלים כשרים ובושל ביום חול. הרב רואי מרגלית.
שאלה: קריאה לחמי וחמותי בשמם הפרטי: הבנתי שאינני יכול לקרוא לחמי וחמותי בשמם הפרטי. האם הבנתי נכון? הרי אפילו הורים שמחלו על כבודם, כבודם מחול, ק"ו חמי וחמותי. הרי לפעמים להם עצמם לא נעים אם קוראים להם אבא או סבא.
תשובה: יש בזה גם פגיעה במוראם וזילזול בהם. אף על פי שאב יכול למחול על כבודו אין הוא יכול למחול על זילזול בו ולכן גם אם הוא מבקש שיקראו לו בשמו הפרטי יש בזה איסור וצריך לכבד אותו שלא לקרוא לו כך בפניו.
שאלה: תחנון ביום של בר-מצווה: כשיש בר מצווה לילד מסויים ובאותו היום הוא לא עושה סעודת מצווה האם צריך לומר תחנון? מה הדין אם הוא כן עושה סעודת מצווה?האם בתפילת מנחה באותו יום אומרים תחנון או לא?
תשובה: בר מצווה לא מהווה עילה לפטור מתחנון. זה לא כמו חתן ממש.
שאלה: להפוך קטניות לצעצוע: האם מותר להשתמש בקטניות לצורך יצירת רעשן?
תשובה: מותר.
שאלה: קשירת הפתילים בהטלת הציצית: בשעת הטלת הציצית קשרתי את ארבעת הפתילים בקשר אחד, ע"מ לוודא ששני ראשי הפתיל יהיו בשני צידי הקשר. האם הקשירה מבטלת את הפתילים וכשאני מתיר אותה בגמר הטלת הציצית זה בגדר "תעשה ולא מן העשוי"?
תשובה: אם זה בקשר עראי (שניתן לפתוח אותו במשיכה אחת) זה בוודאי לא מבטל את הציצית ואים כאן "תעשה ולא מן העשוי". אם זה קשר עמיד שלא ניתן לפותחו יש לי ספק בזה ולא מומלץ לעשות כך.
שאלה: מעשר עני לשימוח ילדה חולה: אני חונכת ילדה שנמצאת בטיפולים עקב מחלה. אני לא יודעת מה המצב הכלכלי של המשפחה. האם מותר לי לקנות לה דברים שישמחו אותה מכספי מעשר עני שחסכתי?
תשובה: כן.
שאלה: נשים נושאות מיטה בלוויה: האם מותר לנשים לשאת את מיטת הנפטרת בלוויה?
תשובה: רק אם אין גברים שיוכלו לעשות זאת. כך מובא על פי החכמה הפנימית. לא ראוי שנשים ישאו את מיטת הנפטרת. אם אין גברים, נשים יכולות גם לבצע את שאר השלבים של הקבורה עצמה, אולם בדרך כלל עדיף שיתעסקו בזה רק גברים.
שאלה: "לא תעשה לך פסל וכל תמונה"?: מהו איסור תמונה הכתוב בתורה והאם איסור חל על התמונות של ימינו?
תשובה: איסור התמונה הכתוב בתורה מכוון לציור דמות אדם כשהיא בולטת. אם הדמות שלמה, יש בה איסור אפילו אם אין בציור כוונה לעבודה זרה. מלבד זה אסורות שאר תמונות בולטות רק אם יש כוונה לשם ע"ז.
שאלה: למה בלי חשמל בשבת?: מתוך איזה מלאכה אסורה נגזר האיסור בשימוש בחשמל בשבת?
תשובה: כיוון שיש בתוך המערכת מתכת שמתלהטת זה תולדה של מבעיר שאסורה מדאורייתא בשבת. יש מי שסובר שיש בזה איסור של בונה, אולם רוב הפוסקים לא סוברים כך כיוון שלא ניתן לראות בחוש את סגירת המעגל והעיקר שהאיסור הוא תולדה של מבעיר כמו שאמרנו.
שאלה: איפור ותכשיטים באבלות: אשה (לא נשואה) שנמצאת באבל על אביה בתוך ה-30 וכן במשך השנה כולה. האם מותר לה להתאפר ולשים תכשיטים כפי שהיא רגילה או לא?
תשובה: אחרי שלושים מותר לה להתאפר כדי שתיראה נאה ותוכל למצוא חתן.
שאלה: שם לילוד על פי חלום: חלמתי מן תבנית של שם ושם משפחה כשהייתי בהריון. אנחנו משפחה מסורתית חילונית. נולד בן וקראתי לו בשם אחר. מה עלינו לעשות?
תשובה: מה שחלמת לא מחייב אותך. דברי חלומות לא מעלים ולא מורידים ואין צורך להתייחס אליהם. ממילא אין את צריכה לעשות כלום בזה שלא קראת לו בשם שעליו חלמת.
שאלה: שעטנז במעיל: קניתי מעיל העשוי מצמר. בחנות אמרו לי ששלחו מעיל אחד מסוג זה לבדיקה במעבדת שעטנז, ומהבדיקה עלה שהמעיל ר. האם מעיל אחד יכול לפטור את שאר המעילים מבדיקה, או שיש צורך בבדיקה של כל מעיל ומעיל?
תשובה: אם בית החרושת תופר את כל המעילים מאותם חומרים מספיקה בדיקה מדגמית.
שאלה: חברה שלי מכבידה עלי: יש לי חברה שבאה אליי, שוכחת ללכת ויושבת אצלי שעות וזה מפריע לי. אני יודעת שאין לה חברות בסביבתה ובבית עם ההורים אין לה ממש קשר טוב, אבל מצד שני זה מפריע שכל פעם שהיא באה היא "מתנחלת" אצלי, כיצד לנהוג?
תשובה: אין לך ברירה אלא לדבר איתה על כך בעדינות ככל האפשר אך ביושר ובכנות ולשכנע אותה שזה לטובת הקשר ביניכן לצמצם את הפגישות שלא תארכנה זמן רב ללא גבול. ואולי תנסי ללמוד איתה איזה דבר שיועיל לשתיכן או לעשות עבודה מועילה ביחד ואז הזמן לא יבוזבז. ואם היא לא תחפוץ בזה היא מעצמה תלך.
שאלה: לתת כובע לאישה שמכסה חלקית: האם מותר לי לסרוג כובעים לנשים שאני יודעת שאינן מכסות את כל ראשן? מה הדין אם אני בספק?
תשובה: אין איסור לסרוג את הכובע וכיוון שאין לך שליטה אם הן יכסו את הראש או לא והדבר לא תלוי בך אין בזה גדר של מסייע לדבר עבירה, לכן הדבר מותר.
שאלה: סדר עדיפויות במעשר כספים: לאחרונה החלטתי להקפיד יותר בקיום מצוות צדקה ומעשר כספים. מהו סדר העדיפויות לתרומה?
תשובה: הסדר הוא כזה: א. עניים לומדי תורה ב. עניים וחולים ג. לימוד תורה ד. מצוות אחרות את יכולה לחלק את הצדקה.
שאלה: מעשר כספים מירושה?: קיבלנו סכום כסף כירושה מהורים. יש לנו בית קטן שזקוק לשיפוץ והרחבה וגם חובות. חוץ מזה תלוי כנגדנו משפט. מה לעשות? האם עלינו לעשר מסכום הירושה?
תשובה: בעקרון יש לתת מעשר כספים מירושה. אם המשפט עוסק ברכושכם ניתן לנכות את הוצאות המשפט מרווחיכם. אם לא נהגתם עד כה במנהג זה אתם יכולים לפרוע את חובותיכם ואחר כך להתחיל במעשר כספים.
שאלה: הלכות מעשר יין בתי: האים צריך לעשר יין שנעשה בבית מענבים שעושרו?
תשובה: כיוון שגמר המלאכה ביין הוא בעת עשיית היין לא מועילה ההפרשה שנעשתה כשעדיין היו ענבים. אמנם יש הבדל בין ענבי יין לענבי מאכל, אך למעשה גם בענבי מאכל יש להפריש שוב בלא ברכה. בברכת התורה והארץ, יואל פרידמן
שאלה: הצלחת שידוך: עד היום כל נסיון שלי להכיר בין בני זוג למטרת נישואין - לא צלח. המפגשים לא הובילו לחתונה. האם יש מעשה שעלי לעשות, תפילה מיוחדת וכד אשר לאחר מכן יגדלו הסיכויים שבע"ה השידוך יעלה יפה?
תשובה: יש כאלו שאומרים שיש סגולה לנסוע לקברו של רבי יהונתן בן עוזיאל בעמוקה. גם נתינת צדקה יש בה סגולה לעזור וכמובן שהרבה תפילות.
שאלה: הידרותרפיה מעורבת - צד המדריכה: אני סטודנטית להידרותרפיה (טיפול רפואי במים) ושחיה שיקומית. מדובר בבריכות טיפוליות מעורבות. כל הבריכות מחוממות וסגורות, ומיועדות לטיפול רפואי בלבד. אנו אמורים לעבוד עם בגד ים (מדובר בבגד ים צנוע). יש אפשרות לעבוד בבגדי צלילה רחבים שאינם הדוקים לגוף גם במים. עבודה בחצאית תגביל את העבודה הטיפולית. האם יש איסור לעבוד בבגד-ים? מה עלי לעשות? כמו כן אני מעוניינת להתמחות בטיפול שיקומי לכל האוכלוסייה. האם יש מניעה משום צניעות? ברצוני להדגיש, שמלכתחילה לא הייתי רוצה להתמחות רק בילדים או פגועי מוח כיוון שתחום שמעניין אותי במיוחד הוא השיקום כתוצאה מתאונות, תחום שנחשב לתחום קשה ואתגרי.
תשובה: בגד ים במהותו אינו צנוע. בגדי צלילה רחבים הם הפתרון. אם חצאית מגבילה אותך את רשאית במכנסיים לא הדוקים. באשר למטופלים עדיף שאשה תטפל בנשים וגבר באנשים. בהעדר גברים מותר לאישה לטפל באנשים בתנאי שתהיה לבושה כהלכה. האם לנכה מותר להשתתף בפעילות כזאת?
שאלה: הסרת עדשות מגע מאדם שנפטר: האם יש חובה להסיר עדשות מגע מאדם שנפטר?
תשובה: אין חובה.
שאלה: חוף ים מעורב?: אנו שלוש בנות שרוצות ללכת לים המלח. אני וחברתי מקפידות על רחצה בחוף נפרד בלבד, ואחותה של חברתי שלא מקפידה על כך. האם עליה ללכת לקראתנו ולבוא איתנו לחוף נפרד שהוא רחוק וחסר תנאים פיזיים נוחים או שעלינו ללכת לקראתה ולבוא איתה לחוף מעורב ולשהות בפינה צדדית שם?
תשובה: ברור שאסור לכן ללכת איתה. אין היתר ללכת לחוף מעורב ויש בזה מכשלה.
שאלה: מעשר כספים מהברוטו או מהנטו?: האם משלמים מעשר כספים מהברוטו או מהנטו?
תשובה: מעשר כספים מפרישים מהמשכורת נטו
שאלה: למכור רכב לחילוני: בהמשך לתשובת הרב שהתיר למכור בית לחילוני כיוון שלא בגוף הבית נעשית העבירה, רציתי לשאול - האם מותר לי למכור את הרכב שלי לחילוני או שאני חייב להתנות איתו שהוא לא ייסע בו בשבת?
תשובה: הכלל הוא שכל דבר שניתן לתלות בהיתר ואיסור תולים בהיתר. לכן - כיוון שהמכירה נעשית ביום חול ואין וודאות שהקונה ייסע ברכב בשבת מותר למכור לו ואין צורך להתנות.
שאלה: נתינת צדקה בשביל סיגריות: לישיבתנו מגיעה בקביעות אישה נזקקת והבחורים אוספים עבורה כסף. בחלק מהכסף היא משתמשת לקנית סיגריות. האם מותר לתת כסף לאישה זו?
תשובה: העישון מזיק לה ולכן אין חובת צדקה במקרה זה. אספו לה כסף לצורך גמילה.
שאלה: הדרכת טיולים בשירות הלאומי: עד אתמול בערב היה לי ברור שאני הולכת להדריך טיולים במסגרת השירות לאומי, בחברת המתנסי"ם "ארץ מורשת". אני יודעת שאני מסוגלת לתרום הכי הרבה לחברה במסגרת השירות הנ"ל. אתמול דיברתי עם חברה בוגרת שהעלתה בפני את בעיית הדרכת הבנים. ישבתי וחשבתי והגעתי למסקנה שאין שירות לאומי שאין בו בעיה הלכתית, האם עלי להימנע מללכת לשירות לאומי?! עד אתמול לא היו לי בכלל מושגים של להישתמט ולא לשרת שנתיים את המדינה, או לכול היותר שנה אינסטנסיבית. אני רוצה לפעול ברוח התורה.
תשובה: אם את באמת רוצה לתרום לעם ישראל תרומה אמיתית ולא רק שנתים של שרות לאומי. אם יש לך כח ללימודים, עדיף שתדחי את השרות הלאומי לאחר הלימודים הגבוהים ואז תוכלי לתרום כל החיים תרומה איכותית. בין אם התפקיד שתמלאי יהיה בתחום החינוך ובין אם הוא יהיה בתחום החסד או החברה, כי כפי שאני מתרשם שאיפתך לתרום כמה שיותר לעם ישראל. וגם אם בעזרת ד' תנשאי בנתיים ולא תצאי לבסוף לשרות לאומי הרי העובדה שתקדימי לסיים את לימודייך הגבוהים מוקדם תגדיל את תרומתך לציבור במקצוע שתבחרי. דרך זו אינה השתמטות אלא אדרבא בדרך זו התרומה לעם ישראל תהיה הרבה יותר גדולה. היום יש עודף גדול של בנות בשרות הלאומי ומקומות רבים מעמידים תנאים לקבלת הבנות על כן מוטב שכל בת שיש לה הכח להמשיך בלימודים מיד אחרי התיכון תעשה זאת. גם יש מקומות שהשרות הלאומי בהם פוגע ברמתן הרוחנית הדתית וזה יכול לשנות את כל דרכן בחיים. על כן, מי שבכל זאת הולכת לשרות לאומי עליה לבחון היטב את המקום אליו היא מבקשת ללכת. שזה יהיה מקום בטוח שהיא לא תרד בו אלא תעלה מבחינה דתית. איני מכיר אותך באופן אישי על מנת לענות לך תשובה המתאימה לך, אך זו עצתי לכל בת מוצלחת שיש לה רצון לתרום כמה שיותר לעם ישראל. ובמיוחד אם היא גם רוצה להתחתן בשנים הקרובות ולבנות משפחה גדולה - שזה הדבר הגדול ביותר שאפשר לעשות לעם ישראל. אם השאיפה היא להתחתן עם בן ישיבה שרוצה לגדול בתורה ולתרום תרומה רוחנית לעם ישראל הרי השותפות איתו בתפקידו אף היא אידאל גדול. וכדי שכל המטרות הגדולות הללו יתמלאו בצורה היותר טובה כדאי לדחות את השרות הלאומי ולשרת אחר כך את עם ישראל כל החיים. אני מקווה שדברי מובנים אך אם יש לך עוד שאלות את יכולה לפנות שוב. אני מאחל לך החלטה נכונה בשאלה גדולה זו. לתשובת הרב אליעזר מלמד.
שאלה: פרנסה בבתי שימוש: הוצעה לי עבודה בחברת פרסום שההתמחות שלה היא פרסום בבתי שימוש כאשר הפרסומת נמצאת בשרותים והלקוח אמור לקרוא אותה בזמן עשיית צרכיו. תפקידי אמור להיות מחליף הפרסומות. האם יש בזה בעיה הלכתית?
תשובה: אם הפרסומת אינה מכילה פסוקים או דברי קודש, מותר.
שאלה: בדיקת שומר: רציתי לדעת איך בודקים שומר?
תשובה: חותכים את השומר באמצע לרוחב, מפרקים את הגלדים ומשפשפים קצת עם האצבע מתחת לזרם המים. בברכת התורה והארץ, יואל פרידמן
שאלה: קדושה מול "אלוהי נצור": מהו הדין אם התחלתי לומר "אלוהי נצור" ואז התחילה קדושה? האם עלי לעצור איפה שהגעתי או להמשיך עד הסוף ורק אז להצטרף לכולם בקדושה? האם בסוף קדושה, צריך להמשיך מאיפה שהפסקתי?
תשובה: צריך לומר מייד את הפסוק "יהיו לרצון אמרי פי והגיון ליבי לפניך ה' צורי וגואלי" ואז לענות לקדושה. אחרי קדושה יש לחזור ולומר "אלוהי, נצור.".
שאלה: הפרעה בתפילת שמונה עשרה: אם חברי שיושב לידי אומר חלק מהמילים בשמונה עשרה בקול וזה מפריע לי להתרכז, אני צריך להעיר לו על כך?
תשובה: כן.
שאלה: מסאג  לאישה במהלך הצירים: הרב! רציתי לדעת האם מותר לעזור לאישה במהלך הצירים לאחר שנטמאה בעזרת עיסוי הגב כשאין אף אחד אחר שיכול? הדבר מסתבר כמאוד עוזר ומיקל על האישה על תהליך הלידה ואין פה שום חשש הנאה אלא רק רצון טוב ועזרה. כמובן שמדובר בבת זוגתו ולא אחרת.
תשובה: מצד הדין הדבר אסור אלא אם כן יש במניעה סכנת נפשות ואין מי שיעשה זאת במקום הבעל.
שאלה: תולעים במקווה: האם מותר לטבול במקווה שנמצאים בו תולעים קטנות?
תשובה: מותר. הרב חיים כץ.
שאלה: כף בשרית בתבשיל חלבי: במהלך בישול של תבשיל בשרי עירבבתי עם הכף הבשרית תבשיל פרווה (חם) שנעשה בכלי חלבי. מה דין הכף, הכלי החלבי והתבשיל?
תשובה: אם הכף לא בת יומה אין בזה בעיה. אם היא כן בת יומה צריך לבדוק אם בסיר הפרווה שבתוכו בחשת יש פי שישים כנגד הנפח של הכף. אם כן זה מתבטל בשישים ואים בזה בעיה. כמובן שאם הכף מלוכלכת צריך להיות פי 60 גם כנגד כמות האוכל שעליה.
שאלה: לברוח מהבית לשירות לאומי: יש לי חברה בת 19 דתיה. אביה אדם עצבני החי על כדורים - מרביץ ומקלל. היא מפחדת שיקרה משהו נורא, אני המלצתי לה לעזוב את הבית לשירות לאומי או למדרשיה למרות שיכול להיות שאביה לא יסכים. מה הרב חושב שכדאי לעשות?
תשובה: כיוון שאת כבר גדולה, אין שייכות לכיבוד אב ואם ועניין כזה והיא יכולה ללכת להתנדב היכן שהיא רוצה ולא צריכה להתחשב בדעתו.
שאלה: מתן שוחד לגוי: אני קבלן בניין. האם יש בעיה להציע סכום כספי (שוחד) לגוי האחראי על פרויקטים בבניה על מנת שאקבל את העבודה?
תשובה: זו לא ישר ונודף מזה ריח לא טוב. כדאי להתרחק מדברים כאלו.
שאלה: צריבת סרטים לדיסק: יש לחברי סרט שמועתק על המחשב. הסרט הגיע אליו בדרך חוקית. האם מותר לצרוב את הסרט מהמחשב לדיסק? מדובר בסרט שכבר אינו מוקרן בקולנוע. מדובר בסרט שלא הייתי קונה אותו אף פעם. מדובר בסרט שאני לא אראה יותר מפעם אחת.
תשובה: אם אכן אתה בטוח בודאות שהסרט אינו מוקרן עוד והוא כשר לצפיה, הוא גם כשר לצריבה.
שאלה: עבודה צבאית מבצעית בשבת: אני משרת בצבא במחלקה שחייליה חייבים לבצע עבודה מבצעית בשבת. חברי המחלקה הם חילונים ברובם, פרט למיעוט של שומרי שבת. האם בתור שומר שבת מותר לבקש מחילוני לבצע את העבודה בשבת (ולעשות במקומו עבודה ביום חול), או שצריך להתחלק בעבודה גם בשבת?
תשובה: זה לא נכון לבקש מחילוני לבצע את התפקיד שלך. אם זו עבודה מבצעית שיש צורך לעשותה אזי אתה מחוייב בה כמוהו. מה גם שהוא עלול לעשות במהלך הפעילות דברים נוספים שאין בהם צורך ומגבירים את חילול השבת. אם בחור חילוני מציע לך לעשות את הפעילות שבת מותר לך להתחלף איתו, אולם לגשת אליו ולהציע לו לחלל שבת במקומך לא בא בחשבון. הוא מחוייב בשמירת שבת כמוך. מה שאסור לך אסור גם לו ומה שמותר לו (מדין פיקוח נפש) מותר גם לך.
שאלה: ההבדל בין החזון למציאות: יש לי חבר שאומר שהחזון הוא ארץ ישראל השלימה אבל אנחנו לא יכולים להילחם עליה נגד אומות העולם עד שיבוא המשיח. מה עלי לענות לו?
תשובה: אנחנו לא צריכים להלחם נגד כל האומות. עלינו רק לעמוד על שלנו ולא לוותר. ויש לנו הכח לעמוד על שלנו בעזרת ד' ית'. לא בכדי הקב"ה נתן בידינו את הארץ שבידינו ונתן לנו צבא חזק שיכול להדוף את כל הלחצים עלינו. אנחנו רק צריכים להאמין בד' ולהאמין בכח שד' נתן לנו. וככל שנתאמץ יותר לשמור על ארץ ישראל ועל כל המצות כן נקרב את בואו של המשיח.
שאלה: השתתפות בחתונה בכנסיה: חברה טובה מאד שלי, נוצריה, עומדת להנשא בכנסיה. היא מצפה כמובן שאשתתף בטקס. האם מותר לי להשתתף בטקס נישואיה בכנסיה?
תשובה: בוודאי שהדבר אסור. אין היתר להיכנס לכנסיה ובוודאי שלא לטקסים דתיים שלהם.
שאלה: הזכרת עבודה זרה בפה: האם אסור לאדם להזכיר בפיו שם של עבודה זרה? מהי תשובתו של אדם כשהזכיר מחוסר ידיעה?
תשובה: יש להבחין בין עבודה זרה שכתובה במקרא לבין עבודה זרה חדשה. אם העבודה זרה מוזכרת במקרא מותר לומר את הפסוק שבו היא מוזכרת, אבל עבודה זרה חדשה באמת אין להזכיר כלל.
שאלה: מנין אחר חצות: שמעתי בשם רב מוסמך שאסור להתפלל ערבית אחרי חצות (במנין) אני לא זוכר אם הוא גם אמר את זה בנוגע לשחרית או לא, האם אכן קיימת כזה איסור, ומה הדין בנוגע לשחרית.
תשובה: לכתחילה זמן ערבית הוא עד חצות. אך בדיעבד מותר להתפלל עד הבוקר. אם יש מניין אנשים שלא התפללו עדיף שיתפללו במניין. בשחרית הזמן לכתחילה הוא עד ארבע שעות ובדיעבד עד חצות.
שאלה: לשלם כדי להתפלל במניין: האם יש ענין להוציא כספים כדי להתפלל במנין? יש לי טיסה בשעה כזו שאם אתפלל במנין הקבוע באותו עיר אצטרך לקחת מונית לשדה התעופה. מה עלי לעשות?
תשובה: תלוי מה העלות. לצורך מצווה מוזכר שאדם צריך להוציא ממון, לכן אם הוא יוכל לעמוד בזה הוא צריך להקפיד על זה לכתחילה.
שאלה: עציץ של לימונים: קיבלנו עציץ של לימונים בתמוז לפני שנתיים וחצי. עברו עליו ג ט"ו בשבטים. האם מותר להשתמש בלימונים שנמצאים עכשיו על העץ או שרק בלימונים שיצמחו מכאן והלאה?
תשובה: יש הבדל אם העציץ נשתל בגינה או נשאר כעציץ. אם הוא נשתל אזי בשנה הרביעית הפירות שעליו הם נטע רבעי וצריך לחלל אותם. אם הוא נשאר בבית יש מחלוקת אם הוא יתחייב בכלל בעורלה (זה תלוי אם הוא נקוב או לא), אבל מכל מקום דינו לא יהיה חמור יותר מדין נטע רבעי וניתן לפדות אותם. חשוב לציין שלפירות שנמצאים על העץ לאחר ט"ו בשבט עדיין יש דין עורלה והם אסורים באכילה. רק הפירות שנחנטו (דהיינו הגיעו בערך לשליש הגידול שלהם) לאחר ט"ו בשבט הם נטע רבעי וניתנים לפדיון.
שאלה: קיצור הלכות מעשר כספים: אשמח אם הרב יוכל לפרט את גדרי חיוב מעשר כספים לדעתו.
תשובה: בעיקרון יש לתת מעשר כספים מהמשכורת נטו בלבד. אם המשכורת איננה מספיקה לצרכי חיים מינימליים אין חיוב לתת מעשר ואפשר להסתפק בצדקה כלשהיא. ראוי לתת מעשר לפני שקונים מניות או דברים אחרים. גם מרווחים בבורסה, יש לתת מעשר. המעשר מיועד בעיקר לעניים, אך אפשר גם לצרכי מצווה כמו מוסדות תורה לילדים, למבוגרים, צרכי בתי כנסת ובוודאי שמותר לתמוך באנשים קרובים שחיים בצמצום או בעלי חובות.
שאלה: לכתוב אות בסיום ספר תורה: סיימתי כתיבת ספר תורה. האם קיימת מצוה מיוחדת לתת לכל אחד לכתוב אות בסיום? השורות של סוף הספר פוגעות ביופי ולפעמים גם מעוררות שאלת כשרות. למה שהסופר לא יכתוב לזכות המכובדים ויהיה שליח שלהם?
תשובה: אין מצווה כזאת ולכן אינך מחוייב לכבד את הנוכחים. הסופר יכול להשלים את כל הספר והוא יהיה כשר ומהודר.